OpenLLM-France/wikimedia huggingface dataset:
# Jarl

Jarl és, en les llengües escandinaves, l'equivalent al títol de comte o de duc (cf. l'anglès «earl»).
En la mitologia nòrdica, Jarl era el fill de Ríg (Heimdal) i de Modir (la sang més pura). Ríg parla a Jarl sobre les runes i altres màgies, així com del llenguatge de les aus. Jarl reuní llavors a alguns homes i conquistà diverses terres. Després es casà amb Erna, amb qui tingué onze fills, els avantpassats dels guerrers de la societat nòrdica.
La posició d'un jarl s'especifica a la Rígsthula, una llegenda escandinava que descriu al déu Ríg gitat amb les seues tres parelles per procrear i portar al món a les tres classes socials: thralls, karls i jarls. El poema descriu com ha de ser la imatge, el comportament, i el tipus de treball que s'espera de cadascun:
    Un jove parí Módir, el vestí amb sedes,
    amb aigua l'esquitxà, Jarl l'apellaren;
    blond era son cabell, brillants les seues galtes,
    aguts sons ulls com els d'una serpent.
    Cresqué allí Jarl entre els bancs;
    brandia escut de til, trenava cordes d'arc,
    tensava els arcs, feia puntes de sageta,
    llançava els dards, agitava les llances,
    muntava a cavall, incitava als cans,
    empunyava l'espasa, es tirava a nedar.
    Arribà després al bosc Ríg pel camí,
    Ríg pel camí, i li mostrà les runes;
    li digué com nomia, i que era fill seu;
    llavors li oferigué els béns alodials,
    els béns alodials i els camps antics.
    Partí llavors per boscs obscurs,
    monts plens de gel, fins a arribar a una casa;
    començà a brandir les astes, i a agitar escuts,
    galopà a cavall, i brandí l'espasa;
    començà la lluita, envermellí el pla,
    matà guerrers, destruí les terres.
El earl és un títol nobiliari adoptat a Anglaterra després de la conquista del rei viking Canut II de Dinamarca. Aquest títol designava, en principi, als governadors dels shires o als comtes. Des del segle xix, aquest títol és únicament honorífic i no implica cap funció.

## Referències

* ↑ «Rígsthula 35-38». Arxivat de l'original el 2008-07-25. [Consulta: 12 novembre 2012].
# Adrastea (Mísia)

L'Adrastea (en grec antic: Ἀδράστεια) era un districte, una ciutat i una planúria de Mísia, regats pel riu Grànic, a prop de la seva desembocadura.
Estrabó parla d'un oracle molt famós situat proper a la ciutat, on es consultava a Apol·lo i a Àrtemis. En temps del geògraf, s'havia destruït el temple, i les pedres havien estat traslladades a la ciutat de Pàrion on l'escultor i arquitecte Hermocreont les va utilitzar per construir un altar colossal.
Segons Plini el Vell, la ciutat estava situada entre Priapos i Pàrion, i era una colònia d'aquesta última ciutat. El seu nom figura al Catàleg dels troians de la Ilíada, on Homer diu que Adrast i el seu germà Àmfios, fills de l'endeví Mèrops, van portar un contingent de guerrers en ajuda del rei Príam.

## Referències

* ↑ Bru, Hadrien (dir.). L'Asie mineure dans l'antiquité : échanges, populations et territoires. Rennes: Presses universitaires de Rennes, 2009, p. 341, 347. ISBN 9782753507760.
* ↑ Estrabó. Geografia, XII, 487; XIII, 588
* ↑ Plini el Vell. Naturalis Historia, V, 141
* ↑ Homer. Ilíada, II,828
# Justin Roiland

Justin Roiland (21 de febrer de 1980, Stockton, Califòrnia) és un actor, guionista i productor dels Estats Units. Actualment és conegut sobretot per ser el co-creador de la sèrie d'animació Rick and Morty, a més de ser l'actor de veu de diversos personatges d'aquesta. També és conegut per fer les veus de personatges d'altres sèries d'animació, com el "Lemongrab" de la sèrie Adventure time, o de Blendin Benjamin Blandin a Gravity Falls.

## Referències

* 1 2 «Justin Roiland - IMDb» (en anglès). IMDb. [Consulta: 13 octubre 2017].
# ANZCERTA

L'ANZCERTA (acrònim de Australia New Zealand Closer Economic Relations Trade Agreement) és un tractat de lliure comerç entre Nova Zelanda i Austràlia que va ser creat el 1983. Un dels aspectes innovadors d'aquest tractat és que inclou en el protocol no només les mercaderies sinó també els serveis.
El 1995 l'ANZCERTA va signar un acord amb l'ASEAN per tal de facilitar els intercanvis comercials i financers entre ambdues regions.

## Referències

* ↑ Commission, Australian Trade. «Australia New Zealand Closer Economic Agreement (A» (en anglès). [Consulta: 25 abril 2021].
* ↑ Australia-New Zealand Closer Economic Relations Trade Agreement Australian Department of Foreign Affairs and Trade
* ↑ Holmes, Frank «ANZCERTA, Trade in Services, and ASEAN». ASEAN Economic Bulletin, 7, 1, 1990, pàg. 1–10. ISSN: 0217-4472.
* ↑ «Joint Communique of The Twenty-Eighth ASEAN Ministerial Meeting Bandar Seri Begawan, 29-30 July 1995» (en anglès americà). [Consulta: 29 abril 2021].
# Anaireta pitestriat

L'anaireta pitestriat (Anairetes parulus) és un ocell de la família dels tirànids (Tyrannidae).

## Hàbitat i distribució

Habita la selva pluvial, arbusts i praderies alpines als Andes, des de Colòmbia, cap al sud, a través de l'Equador, Perú, centre i sud-oest de Bolívia, oest de l'Argentina i Xile cap al sud fins Terra del Foc.

## Referències

* ↑ «Anaireta pitestriat». Cercaterm. TERMCAT, Centre de Terminologia. Rev. 20/06/2021(català)
# APFSDS

L'APFSDS és un acrònim de la veu anglesa armour-piercing fin-stabilized discarding sabot, que significa projectil perforador de blindatge estabilitzat per aletes amb casquet d'un sol ús. És una altra nomenclatura tècnica per definir als perforadors cinètics de blindatge que deriva de l'original AP (armour-piercing o perforador de blindatge). És un tipus de munició subcalibrada (de menor calibre que l'ànima de l'arma que el dispara) usada en canons automàtics de 20 mm en endavant. Fabricats en aliatges de gran duresa, fan servir el seu pes i velocitats supersòniques per forçar el seu camí a través del blindatge. que en ser derrotat, la calor, despreniment de partícules i l'ona de pressió que es desenvolupa, destrueixen l'objectiu.

## Vegeu també

* Sabot

## Referències

* ↑ «Heat Rounds and Sabots». Arxivat de l'original el 2011-07-18. [Consulta: 12 juliol 2013].
# Anapest

L'anapest, també anomenat antidàctil, és un peu de vers d'origen grec format per dues síl·labes curtes i una llarga. És un peu mètric emprat en poesia clàssica. Des de la perspectiva accentual consisteix en la combinació de dues síl·labes àtones seguides d'una síl·laba tònica. Es pot veure com un dàctil invertit. Aquesta paraula prové del grec ἀνάπαιστος, anápaistos, literalment "retornat el cop" i en un context poètic "un dàctil inverteix".
A causa de la seva longitud i del fet que acaba amb una síl·laba tònica i, per tant, permet rimes fortes, l'anapest pot produir un vers molt dinàmic i permet llargues línies amb una gran complexitat interna.
A part del seu paper independent, els anapests de vegades s'utilitzen com a substitucions en el vers iàmbic. En estrictes pentàmetres iàmbics, els anapests són rars, però es troben amb certa freqüència en versions més lliures de la línia iàmbica, com ara el vers de les últimes obres de Shakespeare o la poesia lírica del segle xix.

## Exemples

Va ⎹ pas⎹sant ⎹ en⎹tre⎹mig ⎹ de ⎹ sa ⎹ gent ⎹ a⎹dor⎹mi⎹da
La ⎹ sar⎹da⎹na és ⎹ la ⎹ dan⎹sa ⎹ més ⎹ be⎹lla ⎹ de ⎹ to⎹tes ⎹ les ⎹ dan⎹ses ⎹ que es ⎹ fan ⎹ i es ⎹ des⎹fan (Joan Maragall)

## Referències

* ↑ ἀνάπαιστος. Liddell, Henry George; Scott, Robert; A Greek–English Lexicon del Projecte Perseus
* ↑ The Oxford Companion to English Literature 7th Ed. (2009) Edited by Dinah Birch, Oxford University Press Inc.
* ↑ Oxford English Dictionary 2nd Ed. (1989)
* ↑ The Oxford Dictionary of Literary Terms (2008) Chris Baldick, Oxford University Press.
* ↑ Encyclopædia Britannica (2011)
# Adûnaic

L'adùnaic és un idioma creat per J.R.R. Tolkien en el context de la seva obra literària referida a la Terra Mitjana. Va ser la llengua dels homes de Númenor durant la Segona Edat.
L'adûnaic (que significa "llengua de l'oest") derivava de les llengües Bëoriana i Hadoriana, anomenades Taliska de forma col·lectiva, que durant la Primera Edat havien correspost a la primera i tercera casa dels homes. La influència principal, però, corresponia al Hadorià, ja que la major part dels Bëorians van morir a la Dagor Bragollach, i la fusió lingüistica va ser desigual.
Aparentment l'adûnaic no es va veure influït per la llengua de la segona casa dels homes, el haladin, ja que quan els númenóreans de la Segona Edat van viatjar a la Terra Mitjana no entenien la llengua de les gents d'Enedwaith i Minhiriath, descendents dels Haladin.
La Llengua Comuna que es parlava de forma generalitzada a la Terra Mitjana durant la Tercera Edat troba en l'adûnaic el seu origen principal, si bé amb influències de l'èlfic.
# Sem

«Sem o SEM» té aquests significats:
* Toponímia: Sem (Arieja), antic municipi al departament francès de l'Arieja, a Occitània, fusionat en la nova entitat Val de Sòs (2019)
* Biografies:
** Sem (bíblic), personatge bíblic fill de Noè i antecessor dels pobles semites
** Sem (gramàtic), gramàtic de l'Antiga Grècia
* Esport: Sem (equip ciclista), antic equip ciclista francès
* Acrònims:
* Scanning Electron Microscopy, microscopi electrònic de rastreig
* Societat d'Estudis Militars, agrupació clandestina i de caràcter paramilitar, fundada a Barcelona el 1924 per militants d'Acció Catalana
* Society for Ethnomusicology, societat dedicada al camp de l'etnomusicologia, fundada l'any 1955, als Estats Units
* Synthesizer Expansion Module d'Oberheim
* Sistema d'Emergències Mèdiques, organització del sector públic del Servei Català de la Salut adscrita al Departament de Salut de la Generalitat
# ARM Cortex-A75

L'ARM Cortex-A75 és una unitat de processament central que implementa el conjunt d'instruccions ARMv8.2-A de 64 bits dissenyat pel centre de disseny Sophia d'ARM Holdings. El Cortex-A75 és una canalització superescalar fora d'ordre de descodificació de 3 amples. El Cortex-A75 serveix com a successor del Cortex-A73, dissenyat per millorar el rendiment en un 20% respecte a l'A73 en aplicacions mòbils mantenint la mateixa eficiència.

## Disseny

Segons ARM, s'espera que l'A75 ofereixi un rendiment entre un 16 i un 48% millor que un A73 i està orientat més enllà de les càrregues de treball mòbils. L'A75 també inclou un sobre TDP augmentat de 2 W, que permet augmentar el rendiment.
Els nuclis Cortex-A75 i Cortex-A55 són els primers productes que admeten la tecnologia DynamIQ d'ARM. El successor de gran.PETIT, aquesta tecnologia està dissenyada per ser més flexible i escalable quan es dissenyen productes multi-nucli.

## Llicència

El Cortex-A75 està disponible com a nucli SIP per als llicenciataris, i el seu disseny el fa adequat per a la integració amb altres nuclis SIP (per exemple, GPU, controlador de pantalla, DSP, processador d'imatges, etc.) en una matriu que constitueix un sistema en un xip (SoC).
ARM també ha col·laborat amb Qualcomm per a una versió semi-personalitzada del Cortex-A75, utilitzada a la CPU Kryo 385. Aquest nucli semi-personalitzat també s'utilitza en alguns SoC de gamma mitjana de Qualcomm com Kryo 360 Gold.

## Referències

* ↑ «Cortex-A75» (en anglès). Cortex-A75. ARM Holdings. [Consulta: 10 juliol 2017].
* ↑ «A closer look at ARM’s new Cortex-A75 and Cortex-A55 CPUs» (en anglès), 31-05-2017. [Consulta: 14 octubre 2023].
* ↑ Humrick, Matt. «Exploring DynamIQ and ARM’s New CPUs: Cortex-A75, Cortex-A55» (en anglès). [Consulta: 14 octubre 2023].
* ↑ «Introducing Cortex-A75, Cortex-A55 and Mali-G72 - Architectures and Processors blog - Arm Community blogs - Arm Community» (en anglès), 29-05-2017. [Consulta: 14 octubre 2023].
# Altiplà Loriu

L'altiplà Loriu és una elevació precambriana situada al marge sud-oest del llac Turkana i al costat del volcà Barrier, a Kenya.
L'altiplà només és habitable estacionalment a causa de la seva aridesa.

## Topografia

Loriu limita amb el llac Turkana a l'est, amb Kapedo al sud, amb el riu Kerio a l'oest, i amb el delta del Kerio al nord.
L'altiplà té una longitud de 64 km que va de nord a sud, i aproximadament 8 km d'ample. Està cobert per fluxos de lava volcànica del Terciari.
El marge occidental de Loriu s'eleva gradualment mentre que el marge oriental està definit per un escarpament de falla més de 366 metres d'altura en alguns llocs.
L'alçada màxima de l'altiplà és 1.463 metres.

## Fauna i vegetació

Antigament, la conca del Turkana era la llar d'una gran diversitat i nombre d'espècies animals, moltes de les quals es van convertir en l'origen dels noms de llocs i persones de la regió. Un gran nombre d'animals salvatges ja no es troben a la conca del Turkana, com l'òryx, el cudú gros i l'estruç, que es podien trobar a l'altiplà Loriu durant les primeres expedicions dels forasters.
Loriu inclou una comunitat vegetal heterogènia amb acàcies, arbustos i escasses pastures. Algunes parts de l'altiplà són massa costerudes per a la vegetació.

## Geologia

La roca precambriana de biotita-gneis que forma l'estructura subjacent de Loriu va quedar exposada durant la formació de l'altiplà a les falles i la inclinació de la roca basal. Aquestes capes són clarament visibles i formen una part important de l'estratigrafia de l'escarpament Mugor, en la vora oriental de l'altiplà. És molt probable que Loriu no sigui un horst a causa del pendent gradual de la part occidental.
Les laves que cubreixen al Loriu daten del Pliocè, d'acord amb l'East African Geological Research Unit (Unitat d'Investigació Geològica d'Àfrica Oriental). Aquestes laves són principalment basalts de color grisenc, textura de traquites i format d'olivina. Altres basalts contenen olivina i fenocristalls de piroxè. A l'oest hi ha alguns basalts porfídics màfics i possiblement els majors basalts del Miocè talladests per dics i falles. S'ha recollit prop d'aquests basalts olivina nefelinita.
El marge sud del Loriu també està limitat per un grup volcànic important al voltant de la caldera Lomi.

## Referències

* 1 2 3 4 5 Rhemtulla, 1970, p. 61-73.
* 1 2 3 4 Watson, 1969, p. 529-546.

## Bibliografia

* Rhemtulla, Sultan. The South Turkana Expedition. Scientific Papers III. A Geological Reconnaissance of SouthTurkana. 136. The Geographical Journal, 1970.
* Watson, R. M.. The South Turkana Expedition. Scientific Papers II: A Survey of the Large Mammal Population inSouth Turkana. 135. The Geographical Journal, 1969.
# Jaume Riu i Ratera

Jaume Riu i Ratera (Sallent, Bages, 11 d'agost de 1963) és fuster i músic, instrumentista de piano i flabiol, director de coral i compositor de sardanes.
Va començar els seus estudis de solfeig i piano amb Mn. Josep Potellas i els continuà als conservatoris de Manresa, Terrassa i Municipal de Barcelona. Alhora va fer estudis de flabiol i tamborí amb els mestres Josep Padró, Jordi León i Bernat Castillejo. Ha estat flabiolaire de la Cobla Bages de Manresa (1986-1992) i ha compost 51 sardanes per a cobla, entre elles «Cabrianes», «42 anys ballant junts» i "En Sani i la Roser", seleccionades per participar en l'elecció de la Sardana de l'Any 2006 i 2010 respectivament, la sardana Coral Bordonera que va ser una de les 10 sardanes finalistes de l'edició de la Sardana de l'Any 2009 amb final celebrada a Perpinyà a més aquesta sardana va ser enregistrada al CD Sardanes d'Organyà per la Cobla Ciutat de Girona. La seva sardana "Emocions" va ser finalista de La Sardana de l'Any 2014 celebrada el 16 de Maig a Figueres i "Dels 40 als 50, Felicitats" finalista de la sardana de l'any 2018 amb la final celebrada al Gran Teatre del Liceu de Barcelona.
També és l'autor de la sardana «Organyà, Ciutat Pubilla» (2011) enregistrada al CD Per als Amics del Kim Volúm 8, per la Cobla Ciutat de Girona i «Bicicleta, cullera, poma» que s'estrenà el mes de setembre 2011 a Barcelona, dedicada a la malaltia d'Alzheimer amb el suport de la Fundació Pasqual Maragall a qui destinà tots els guanys de drets d'autor que generi la seva interpretació. El 9 d'octubre de 2020 es va celebrar el concert de presentació del seu primer CD de sardanes "Amb un somriure" que enregistrat per la Cobla La Principal de la Bisbal inclou 12 de les seves sardanes, entre elles "Bicicleta, cullera, poma", "Cabrianes", "Cornet", "En Sanni i la Roser". El CD va ser enregistrat el mes de febrer de 2020 als Estudis 44.1 d'Aiguaviva. Fora de l'àmbit relacionat amb el món de la sardana, ha posat música als Goigs de l'Ermita de Nostra Sra. de Montserrat de Sallent i a l'Himne de la Coral Infantil «Saltirons del Llobregat» (1983) inclòs al CD Les Músiques de Sallent. En el món del cant coral ha compost un ampli ventall de sardanes i valsos per a caramelles. Com a autor cal destacar els seus llibres Sallent i la sardana (2002), Sallent i el cant coral (2007), Coral Jove Clau de Sol, 10è aniversari (2009) i Sallent recull gràfic 1883-1975 aquest darrer escrit conjuntament amb l'historiador Ferran Sánchez i Agustí.

## Obra

* Sallent i la sardana (2002)
* Sallent i el cant coral (2007)
* Coral Jove Clau de Sol, 10è aniversari (2009)
* Sallent recull gràfic 1883-1975

## Referències

* ↑ Pepa Mañé,«El sallentí Jaume Riu Ratera estrena demà la sardana ´Bicicleta, cullera, poma´» , Regio7, 23 de novembre de 2011
* ↑ Col·lecció L'Abans Editorial, Efados, 2009, 823 pàgines, ISBN 9788495550798
* ↑ Solsona, Solsona Comunicacions, 2002, 169 pàgines, ISBN 9788495968012

## Enllaços externs

* Llista de sardanes a Sardanista.cat
# Eddie Izzard

Eddie Izzard (anglès: Suzy Eddie Izzard) (Aden, 7 de febrer de 1962) és una actriu i escriptora britànica. Fou la protagonista de la sèrie de televisió The Riches (2007–2008), i ha participat en nombroses pel·lícules, com ara Ocean's Twelve, Ocean's Thirteen, Mystery Men, L'ombra del vampir, The Cat's Meow, Across the Universe i Valquíria. També ha fet doblatge a The Wild (2008), Igor (2008), Les Cròniques de Nàrnia: El príncep Caspian (2008) i Cars 2 (2011).
Izzard és una persona transgènere i de gènere fluid.

## Filmografia
### Cinema

| Any | Títol | Paper | Notes |
| 1995 | The Oncoming Storm | Luthor Keeton | |
| 1996 | L'agent secret (The Secret Agent) | Vladimir | |
| 1998 | Velvet Goldmine | Jerry Devine | |
| 1998 | Els venjadors | Bailey | |
| 1999 | Mystery Men | Tony P | |
| 1999 | The Criminal | Peter Hume | |
| 2000 | Cercle del crim (Circus) | Troy | |
| 2000 | L'ombra del vampir | Gustav von Wangenheim | |
| 2001 | The Cat's Meow | Charlie Chaplin | |
| 2001 | All the Queen's Men | Tony Parker | |
| 2002 | Revengers Tragedy | Lussurioso | |
| 2003 | Alien Invasion | Brik | |
| 2004 | Blueberry: L'experiència secreta | Prosit | |
| 2004 | Five Children and It | It | Veu |
| 2004 | Romance & Cigarettes | Gene Vincent | |
| 2004 | Ocean's Twelve | Roman Nagel | |
| 2005 | The Aristocrats | Ell mateix | Documental |
| 2006 | The Wild | Nigel | Veu |
| 2006 | My Super Ex-Girlfriend | Professor Bedlam | |
| 2007 | Ocean's Thirteen | Roman Nagel | |
| 2007 | Across the Universe | Mr. Kite | |
| 2008 | Les Cròniques de Nàrnia: el príncep Caspian | Reepicheep | Veu |
| 2008 | Igor | Dr. Schadenfreude | Veu |
| 2008 | Valquíria | Erich Fellgiebel | |
| 2009 | Rage | Tiny Diamonds | |
| 2009 | Believe: The Eddie Izzard Story | Ell mateix | Documental |
| 2010 | Every Day | Garrett | |
| 2011 | The Other Side | Dean Bellamy | |
| 2011 | Cars 2 | Sir Miles Axelrod | Veu |
| 2011 | Lost Christmas | Anthony | També productor executiu |
| 2012 | L'illa del tresor (Treasure Island) | John Silver El Llarg | |
| 2014 | Boychoir | Drake | |
| 2015 | Absolutely Anything | Headmaster | |

## Referències

* ↑ «Eddie Izzard: Comedian and actor opts to use pronouns 'she' and 'her'» (en anglès). [Consulta: 10 gener 2021].
* ↑ Factora, James. «Genderfluid Icon Eddie Izzard Will Only Use Feminine Pronouns From Now On» (en anglès americà). [Consulta: 10 gener 2021].

## Enllaços externs

* Eddie Izzard - Lloc web oficial
# Aeroport Antónov

L'Aeroport Antónov, també conegut com a Aeroport de Hostòmel (ucraïnès: аеропорт «Гостомель») o Aeroport «Kíiv-Antónov» (IATA: GML, ICAO: UKKM), és un aeroport internacional de càrrega ubicat a Ucraïna, que es troba al municipi de Hostòmel; i a 25 quilòmetres al nord-oest de Kíiv. És també una important instal·lació de proves per a avions grans.
L'aeroport pren el nom del fabricant d'avions i equips aeris Antónov i és operat per la seva subsidiària Aerolínies Antónov. L'únic Antónov, un An-225 anomenat Mriya (Somni), un dels avions més grans dels món, tenia la seva base en aquestes instal·lacions.
L'aeroport Antónov és també una base d'operacions per a les Forces Aèries d'Ucraïna. Durant la invasió russa d'Ucraïna de 2022, el seu valor estratègic per a la conquesta de la capital el va convertir en l'escenari de la batalla de l'Aeroport Antónov. El 24 de Febrer va ser pres per les Forces Armades Russes durant Invasió Russa a Ucraïna en la batalla de l'Aeroport Antónov posteriorment l'Exèrcit Ucraïnès va recuperar l'aeroport en vèncer les tropes russes que ocupaven les instal·lacions. Més endavant es va produir un nou atac rus on es va reprendre el control de l'aeroport, on va haver-hi 200 soldats morts del bàndol ucraïnès.

## Referències

* ↑ Shull, Abbie. «Ukrainian and Russian forces have been fighting for hours over a critical airfield just outside Kyiv» (en anglès americà). Business Insider. [Consulta: 25 febrer 2022].
* ↑ «As it happened: Kyiv warned of toxic fumes after strike on oil depot - BBC News» (en anglès britànic). [Consulta: 4 març 2022].

## Enllaços externs

* Antonov Airport (anglès)
* Informació de l'aeroport del World Aero Data
# Evelyn Lambart

Evelyn Lambart (Ottawa, 23 de juliol de 1914 - Sutton, 3 d'abril de 1999) fou una de les animadores canadenques més importants de tots els temps. Va ser la primera dona que va entrar a la secció d'animació del National Film Board of Canada. Integrada en l'equip de treball de Norman McLaren, va codirigir obres tant importants com Begone Dull Care, Lines: Vertical o Le Merle. En la seva carrera en solitari, l'animadora es va decantar més per l'animació amb retalls de paper i va tornar a la construcció d'històries més clàssiques.

## Referències

* ↑ «Evelyn Lambart». web. Centre de Cultura Contemporània de Barcelona (CC-BY-SA via OTRS). [Consulta: 4 abril 2016].
# ARM Cortex-X3

L'ARM Cortex-X3 és el nucli de CPU d'alt rendiment de la sèrie X de tercera generació d'Arm. Forma part d'Arm's Total Compute Solutions 2022 (TCS22) juntament amb Arm's Cortex-A715, Cortex-A510, Immortalis-G715 i CoreLink CI-700/NI-700.

## Canvis d'arquitectura en comparació amb ARM Cortex-X2

El processador implementa els canvis següents:
* Amplada de descodificació: 6 (augment de 5)
* Canviar el nom/amplada d'enviament: 8
* memòria cau de microoperacions (MOP): 1,5 k entrades (reduïda de 3 k)
* Buffer de reordenació (ROB): 320 entrades (augmentat de 288)
* Ports d'execució: 15
* Longitud de la canonada: 9 (reduïda de 10)
Reclamacions de rendiment:
* Millora del rendiment màxim del 25% respecte al Cortex-X2 en telèfons intel·ligents (3,3 GHz, 1 MB L2, 8 MB L3).
* Augment de l'IPC de l'11% sobre el Cortex-X2, quan es basa en el mateix procés, velocitat de rellotge i configuració de memòria cau (també conegut com a procés ISO).
* 34% més ràpid que un Intel Core i7-1260P (3,6 GHz, 1 MB L2, 16 MB L3)

## Ús

* MediaTek Dimensity 9200
* Qualcomm Snapdragon 8 Gen 2

## Referències

* 1 2 «Next-gen Armv9 CPUs unleash compute performance - Announcements - Arm Community blogs - Arm Community» (en anglès). community.arm.com, 28-06-2022. [Consulta: 16 setembre 2023].
* 1 2 «Second generation Arm Total Compute Solutions - Announcements - Arm Community blogs - Arm Community» (en anglès). community.arm.com, 28-06-2022. [Consulta: 16 setembre 2023].
* ↑ «Arm Cortex-X3 and Cortex-A715: Next-gen CPUs redefined» (en anglès). Android Authority, 28-06-2022. [Consulta: 8 octubre 2022].
* ↑ «Arm Unveils Next-Gen Flagship Core: Cortex-X3» (en anglès americà). WikiChip Fuse, 28-06-2022. [Consulta: 16 setembre 2023].
* ↑ «Arm Cortex-X3 and Cortex-A715: Next-gen CPUs redefined» (en anglès). Android Authority, 18-04-2023. [Consulta: 16 setembre 2023].